Albright: Komuniteti Ndërkombëtar duhet të krijojë një forcë ushtarake kundër genocidit
Zonja Albright e bëri propozimin e saj gjatë një seminari organizuar këto ditë në Universitetin Georgetown mbi ndihmat humanitare
Sekretarja Albright thotë se organizatat humanitare janë tepër të vlefshme për të ndihmuar me ushqime, ujë dhe ndihma mjekpsore zonat e prekura nga krizat humanitare. Por sipas pikëpamjes së saj, bota kurrë nuk hartoi një plan të vlefshëm për të parandaluar gjenocidin ose format e tjera të dhunës në masë. Sipas zonjës Albright, bota nuk arriti të ndërhyjë në këtë konflikte jo për shkak të mungesës së vlerave morale, por për shkak të mungesës së një force të gatshme ushtarake që udhëheqësit e botës mund ta aktivizojnë kur ka shpërthime konfliktesh. Situata si në Darfur, sipas ish Sekretares së Shtetit, mund të përmbysen dhe rajoni mund të qetësohet, vetëm nga ndërhyrja e një force të madhe të drejtuar nga Amerika ose nga Natoja,. Ndërhyrje të tilla do të kërkonin një kontigjent të madh, të pajisur mirë dhe me një mandat për të ndaluar vrasjet dhe për t’i hapur rrugën operacioneve humanitare. ” Një forcë e tillë ushtarake thotë zonja Albright duhej plotësuar me administratorë e prokurorë që kanë lidhje me autoritetet ligjore ndërkombëtare. Ish Sekretarja e Shtetit thotë se kjo forcë duhej të vepronta nën autoritetin e OKB-së dhe organizatave të tjera ndërkombëtare. Ajo e pranon se krijimi i kësaj force kërkon fonde të shumta, planifikim rajonal dhe global, dhe ripërcaktimin e konceptit të sovranitetit kombëtar. Sipas zonjës Albright, Amerika duhet të marrë rol drejtues në krjimin e një sistemi sistemi humanitar për t’iu përgjigjur krizave. Me këtë, thotë ajo, amerikanët, do të provonin angazhimin për paqe dhe siguri globale. Ish-Sekretarja e Shtetit thotë se kjo detyrë do të kishte nevojë për një konsensus ndërkombëtar që bota e qytetëruar ka përgjegjësinë kolektive për të parandluar vrasjet në masë. Lajmet e përditshme në gazeta, theksoi zonja Albright, duhet të na bëjnë të ndërgjegjshëm për çmimin tmerrësisht të lartë të pavendosmërisë sonë.